Kōenji

Kōenji () on Tokion alue Suginamin erillisalueen koillisosassa. Se on rakentunut Chūō-linjan Kōenjin rautatieaseman ympärille. Kōenji jakautuu kahteen kaupunginosaan: Kōenji-kita (’Kōenji-pohjoinen’) rautatien pohjoispuolella ja Kōenji-minami (’Kōenji-etelä’) rautatien eteläpuolella. Kōenji on pääosin asuinaluetta, mutta aseman ympäristössä on liiketoimintaa. Alueella on ollut liberaali ja boheemi maine 1960–1970-luvuilta lähtien, ja se tunnetaankin indie-musiikin ja underground-kulttuurin keskuksena. Kōenjissa on paljon vintage-liikkeitä, ravintoloita ja baareja. Kesäisin alueella järjestetään Kōenji awa-odori -festivaali, Japanin toiseksi suurin awa-odori-juhla Tokushiman jälkeen.
Kōenjin kaupunginosista Kōenji-kitan pinta-ala on 0,74 neliökilometriä ja asukasluku 16 489. Kōenji-minamin pinta-ala on 1,29 neliökilometriä ja asukasluku 32 214 (kesäkuussa 2025).
Historia.
Kōenji on saanut nimensä Kōen-jin buddhalaiselta temppeliltä, joka on perustettu Muromachi-kaudella vuonna 1555. Temppeli sijaitsee Kōenji-minamin kaupunginosan puolella. Edo-kauden alkupuolella alueella viljeltiin persikoita, mutta viljelmät siirrettiin myöhemmin Nakanoon. Lisäksi seudulla oli shōgunin haukkametsästysmaita. Kōen-jin temppelillä oli palatsi, jossa shōgun vieraili metsästysretkien yhteydessä.
Myös Hikawa-jinjan šintolaisella pyhäköllä on pitkä historia, sillä se yhdistetään Minamoto no Yoritomoon. Se toimi Kōenjin kylän suojeluspyhäkkönä ("chinjusha"). Kōenji oli pitkään hiljainen maalaiskylä Ōme-kaidō-tien varrella, mutta suuren Kantōn maanjäristyksen jälkeen 1920-luvulla sinne alkoi muuttaa työläis- ja kauppiasväestöä Tokion tuhoja kärsineiltä alueilta. 1950-luvulla Kōenji tuli tunnetuksi monista kahviloistaan ("kissaten"), mutta 1960–1970-luvuilla kaupunginosa nousi ajan vastakulttuurien kuten hippien ja punk-liikkeen suosioon. Kōenjiin muutti paljon taiteilijoita ja muusikkoja halpojen vuokrien houkuttelemina. Alue säästyi pääosin 1980-luvun rakennusbuumilta, joten siellä on säilynyt jokseenkin vanhanaikainen ja ”retro” ilmapiiri.
Kaupunkikuva ja rakennukset.
Kōenji sijaitsee Musashinon ylängöllä Suginamin erillisalueen koillisosassa. Alueeseen kuuluu kaksi kaupunginosaa: Kōenji-kita (’Kōenji-pohjoinen’) Kōenjin rautatieaseman pohjoispuolella ja Kōenji-minami (’Kōenji-etelä’) rautatieaseman eteläpuolella. Naapurikaupunginosia ovat pohjoisessa Nakanon erillisalueen Yamatochō ja Nogata, idässä Nakano ja Chūō, etelässä Suginamin erillisalueen Wada ja Umezato sekä lännessä Asagayan seutu eli Asagaya-minamin ja Asagaya-kitan kaupunginosat.
Kōenjin rautatieaseman ympäristö on liikealuetta. Aseman pohjoispuolella sijaitsevat Junjō- ja Nakadōri-ostoskadut, eteläpuolella Pal- ja Look-nimiset ostoskadut ("shōtengai"). Erityisesti eteläpuoli tunnetaan monista vintage- ja kodintavaraliikkeistään ("zakka"). Alueella on myös musiikkiliikkeitä ja elävän musiikin klubeja ("live house"), joista tunnetuimpiin kuuluvat Kōenji 20000V ("niman den’atsu") ja Penguin House. Sivukujilla on "izakaya"- ja "yakitori"-ravintoloita, baareja ja karaokehuoneita.
Kōenjin aseman eteläpuolella on useita temppeleitä ja pyhäköitä. Nimensä kaupunginosalle antanut Kōen-ji on sōtō-zenbuddhalainen temppeli, joka oli aikoinaan shōgun Tokugawa Iemitsun suosiossa. Muita buddhalaisia temppeleitä ovat niin ikään sōtō-koulukuntaan kuuluva Saishō-ji, joka siirrettiin nykyiselle paikalleen Tokion keskustan suunnasta vuonna 1911, ja Nichiren-buddhalainen Chōzen-ji. Se perustettiin alun perin vuonna 1590 Yanakan kaupunginosaan. Hikawa-jinjan pyhäkkö sijaitsee aseman kaakkoispuolella, ja se tunnetaan muun muassa pienestä Kishō-jinja-nimisestä alipyhäköstään, joka lienee Tokion ainoa säälle omistettu pyhäkkö. Se on kuvattu anime-elokuvaan "Weathering with You". Lännessä Asagaya-minamin kaupunginosan puolella on Mabashi Inari-jinjan pyhäkkö, jolla on lohikäärmein koristeltu kivinen "torii"-portti.
Kulttuuri.
Kōenji tunnetaan vastakulttuurin ja vaihtoehtomusiikin alueena. Sen esiintymispaikoissa voi kuulla kaikentyyppistä musiikkia, mutta erityisen vahva asema on perinteisesti ollut punk rockilla. 
Kōenjissa järjestetään elokuisin Kōenji awa-odori -festivaali, Japanin toiseksi suurin "awa-odori"-tanssikulkue Tokushiman alkuperäisen awa-odorin jälkeen. Kulkueeseen osallistuu noin 10 000 henkeä ja sitä katselee jopa miljoona henkeä. Juhlan viettäminen aloitettiin vuonna 1957, ja sen tarkoituksena oli tuoda alueen liikkeille lisää asiakkaita.
Liikenne.
Kōenjin alueen keskellä on Kōenjin asema, jota palvelee JR Higashi-Nihonin Chūō-linja. Alueen etelärajalla kulkee Tōkyō metron Marunouchi-linja, joka pysähtyy Higashi-Kōenjin ja Shin-Kōenjin asemilla.
Kōenjin läpi kulkee aseman itäpuolella pohjois–eteläsuuntainen valtakatu Kannana-dōri eli Tokion metropolintie 318, Tokion kiertävä kehätie. Alueen pohjoisrajalla sen kanssa risteää itä–länsisuuntainen katu Waseda-dōri eli Tokion metropolintie 25, etelärajalla taas Ōme-kaidō-tie eli Tokion metropolintie ja Saitaman prefektuurintie 4.